НАРОДНО СЪБРАНИЕ
Вх. №: 49-302-02-11
Дата: 24.07.2023 г./ 17:20 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,

На основание чл. 85, ал. 1, т. 4, 5, 7 и 8 от Конституцията на Република България изпращам Ви одобрения с Решение  501 на Министерския съвет от 2023 г. проект на Закон за ратифициране на Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране между Европейската инвестиционна банка и „Българска банка за развитие“ ЕАД за заем, отпуснат на Българската банка за развитие за малките и средните предприятия и предприятия със средна пазарна капитализация.
Приложение: съгласно текста

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис
Р Е Ш Е Н И Е    501
от    21 юли    2023 година

ЗА предложение до Народното събрание за ратифициране на Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране от 11 юли 2023 г. между Европейската инвестиционна банка и „Българска банка за развитие“ ЕАД за заем, отпуснат на Българската банка за развитие за малките и средните предприятия и предприятия със средна пазарна капитализация
На основание чл. 5, т. 1 от Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 
2022 г. и чл. 15, ал. 1 и чл. 25, ал. 1 от Закона за международните договори на Република България

М И Н И С Т Е Р С К И Я Т    С Ъ В Е Т
Р Е Ш И:

1.	Одобрява Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране от 11 юли 2023 г. между Европейската инвестиционна банка и „Българска банка за развитие“ ЕАД за заем, отпуснат на Българската банка за развитие за малките и средните предприятия и предприятия със средна пазарна капитализация, подписано от страна на Европейската инвестиционна банка на 12 юли 2023 г. в Люксембург и от българска страна на 19 юли 2023 г. в София. 
2.	Предлага на Народното събрание на основание чл. 85, ал. 1, т. 4, 5, 7 и 8 от Конституцията на Република България да ратифицира със закон гаранционното споразумение по т. 1.
3.	Министърът на иновациите и растежа да представи законопроекта по т. 2 в Народното събрание.
4.	Министърът на иновациите и растежа да обнародва в „Държавен вестник“ гаранционното споразумение по т. 1 в 15-дневен срок от датата на влизането му в сила.

МИНИСТЪР-ПРЕДСЕДАТЕЛ: /п/ Николай Денков

И.Д. ГЛАВЕН СЕКРЕТАР НА
МИНИСТЕРСКИЯ СЪВЕТ:  /п/ Росен Кожухаров
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
 /Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект
                                      З  А  К  О  Н
за ратифициране на Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране между Европейската инвестиционна банка и „Българска банка за развитие“ ЕАД за заем, отпуснат на Българската банка за развитие за малките и средните предприятия и предприятия със средна пазарна капитализация

Член единствен. Ратифицира Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране от 11 юли 2023 г. между Европейската инвестиционна банка и „Българска банка за развитие“ ЕАД за заем, отпуснат на Българската банка за развитие за малките и средните предприятия и предприятия със средна пазарна капитализация, подписано от страна на Европейската инвестиционна банка на 12 юли 2023 г. в Люксембург и от българска страна на 19 юли 2023 г. в София.

Заключителна разпоредба
Параграф единствен. Законът влиза в сила от деня на обнародването му в „Държавен вестник“.
Законът е приет от 49-ото Народно събрание на ………………... 2023 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Росен Желязков
М  О  Т  И  В  И

към проекта на Закон за ратифициране на Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране между Европейската инвестиционна банка и „Българска банка за развитие“ ЕАД за заем, отпуснат на Българската банка за развитие за малките и средните предприятия и предприятия със средна пазарна капитализация

С решение по т. 6 съгласно Протокол № 31 от 5 юли 2023 г. Министерският съвет е одобрил проекта на гаранционно споразумение като основа за водене на преговори, възложил е на министъра на финансите и на министъра на иновациите и растежа да проведат преговорите и е упълномощил министъра на финансите да подпише гаранционното споразумение. Гаранционното споразумение между Европейската инвестиционна банка като бенефициер и Република България като гарант във връзка с Договор за финансиране между Европейската инвестиционна банка и „Българска банка за развитие“ ЕАД е подписано от страна на Европейската инвестиционна банка на 12 юли 2023 г. и от българска страна на 19 юли 2023 г. в гр. София и подлежи на ратификация от Народното събрание на основание чл. 85, ал. 1, т. 4, 5, 7 и 8 от Конституцията на Република България във връзка с наличието на клаузи за потенциални финансови задължения на държавата в случай на просрочване от страна на Кредитополучателя (ББР) на плащане на дължими суми по заема, както и за уреждане на потенциални правни спорове от съдилищата в Люксембург.

Съгласно чл. 2, т. 2 от Закона за Българската банка за развитие (ЗББР) една от целите на банката е привличането и управлението на средносрочни и дългосрочни местни и чуждестранни ресурси, необходими за реализиране на икономическото развитие на страната, които са насочени към подкрепата на специфични сектори, бенефициенти и инвестиции – с приоритет за националната икономика, и с недостатъчен достъп до финансиране. В изпълнение на тази цел и на приоритетите си за мобилизиране на дългосрочен заемен ресурс, обезпечаващ кредитирането на ММСП и ПСК в Република България, на 11 юли 2023 г. е подписан договор за финансиране между Европейската инвестиционна банка (ЕИБ) и „Българска банка за развитие“ ЕАД (ББР) за заем, отпуснат на Българската банка за развитие, за малките и средните предприятия и предприятия със средна пазарна капитализация в размер на 175 000 000 евро. Заемът има за цел финансиране на проекти на малки и средни предприятия (МСП) и предприятия със средна пазарна капитализация (ПСК), включително проекти за опазване на околната среда и за борба с изменението на климата. Условие за отпускането на заема от ЕИБ е предоставянето на държавна гаранция.
Съгласно чл. 5, т. 1 от Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. е предвидена възможност в срока по чл. 1 от същия закон Министерският съвет да издава държавни гаранции по нови заемни споразумения на Българската банка за развитие по Закона за Българската банка за развитие в размер до 700,00 млн. лв., или тяхната валутна равностойност, при спазване на законодателството в областта на държавните помощи. 
Ползването на държавна гаранция позволява на ББР да осигури финансиране при благоприятни условия за програми и продукти в подкрепа на българския бизнес. Ползите от договорения по-евтин ресурс от ЕИБ ще бъдат прехвърлени на крайните бенефициенти.
Заемът от ЕИБ ще се използва от ББР за финансиране на инвестиции на МСП и ПСК. Най-малко 20 % от средствата от заема ще бъдат насочени за проекти за действия в областта на климата, устойчивост на околната среда, енергийна ефективност и възобновяема енергия, като ще се отпуска на траншове със срок на погасяване до 
15 години и гратисен период от 1 до 3 години. Лихвеният процент ще бъде фиксиран или плаващ, по избор на ББР, като ще се определя за всеки отделен транш на базата на 6-месечния Euribor плюс надбавка съобразно модел за рисково базирано ценообразуване, отчитащ разходите за финансиране (вкл. спрямо срока на кредита), оперативни и административни разходи, капиталови разходи, разходи за кредитен риск и др. Няма да се начисляват такси или други нелихвени разходи. 
С Гаранционно споразумение гарантът (Република България) неотменимо и безусловно гарантира на ЕИБ своевременното плащане на всички дължими от ББР суми по Финансовото споразумение между ББР и ЕИБ. Задължения за плащане по Гаранционното споразумение възникват в случай на просрочване от страна на Кредитополучателя на плащане на дължими суми по заема. Подписването и влизането в сила на Гаранционното споразумение е предварително условие за отпускането на средства от заема. 
Държавногарантираният заем ще позволи на ББР да изпълнява политиката си за подкрепа на МСП и ПСК при оптимални ценови нива към крайните клиенти. Финансирането по линия на заема ще допринесе за адресиране на нуждите от икономическо възстановяване в настоящия предизвикателен глобален контекст. С получения ресурс банката ще може да адресира и сегментите със затруднен достъп до кредитиране, сред които са стартиращи, иновативни и с по-ниска степен на обезпеченост предприятия.
Преди отпускане на суми от държавногарантирания заем от ЕИБ към крайните бенефициенти ББР ще идентифицира и приложи съответните правила за държавна помощ, съответно за изключване наличието на държавна помощ, при спазване на относимите към посочените правила процедури.

МИНИСТЪР-ПРЕДСЕДАТЕЛ: